ኢትዮጵያውያን ስደተኞችን ለመታደግ ፈተና እንደገጠመ ተገለጸ
ከ1,400 በላይ ኢትዮጵያውያን ከታንዛኒያ እስር ቤቶች ሊለቀቁ ነውበሕገወጥ መንገዶች ወደ ተለያዩ አገሮች የገቡና ችግር ላይ ለሚገኙ ስደተኞች፣ አስፈላጊውን ድጋፍ ለማድረግ ፈተና እንደገጠመ ተገለጸ፡፡በሕገወጥ የሰዎች አዘዋዋሪ መሪነት ድንበር የሚሻገሩ ኢትዮጵያውያን ስደተኞች የትና በምን ዓይነት ሁኔታ እንደሚገኙ አለመታወቁ፣ ቁጥራቸው ምን ያህል እንደሆነ መረጃ አለመኖሩ፣ አስፈላጊውን ድጋፍ በአስፈላጊው ጊዜ ለማድረስ ፈተና መሆኑን ለሪፖርተር የገለጹት የውጭ ጉዳይ ሚኒስቴር ቃል አቀባይ አቶ ነብያት ጌታቸው ናቸው፡፡ ኢትዮጵያውያኑ ሕጋዊ ዶክመንት ሳይዙ ወደ ደቡብ አፍሪካ፣ መካከለኛው ምሥራቅና ወደ ሌሎች አገሮች ለመግባት በሚያደርጉት ሙከራ በቁጥጥር ሥር እንደሚውሉ ቃል አቀባዩ ገልጸዋል፡፡ በዚህ ሁኔታ የተያዙ ኢትዮጵያውያን በየአገሩ በሚገኙ እስር ቤቶች እንደሚገኙ፣ ነገር ግን ቁጥራቸው ምን ያህል እንደሆነ እንኳ በውል እንደማይታወቅ አስረድተዋል፡፡መንግሥት ‹‹ዜጋ ተኮር ዲፕሎማሲ›› በተባለው ፕሮግራሙ በተመሳሳይ ችግር ውስጥ የሚገኙ ኢትዮጵያውያን አስፈላጊውን ድጋፍ እንደሚያደርግ፣ ከፍተኛ በጀት የሚጠይቀው ፕሮግራሙ ከዓለም አቀፍ የፍልሰት ድርጅት (አይኦኤም) ጋር በመተባበር ተግባራዊ ይሆናል ብለዋል፡፡ ይሁንና በችግር ላይ ለሚገኙ ዜጎች አስፈላጊውን ድጋፍ ለማድረግ፣ ‹‹እነማን የት እንዳሉና ስንት እንደሆኑ የተሟላ መረጃ አለመኖሩ ችግር ሆኗል፤›› ሲሉ አቶ ነብያት አስረድተዋል፡፡ በአሁኑ ወቅት ኢትዮጵያውያን ስደተኞች መንግሥት በሌላቸው አገሮች ጭምር እንደሚገኙ፣ በዚህም ምክንያት መንግሥት በዜጋ ተኮር የዲፕሎማሲ ፕሮግራሙ የሚያደርገውን ድጋፍ ለማድረግ አስቸግሮታል ብለዋል፡፡ ከዚህ በተጨማሪ መንግሥት በየአገሩ በሚገኙ እስር ቤቶች የታሰሩ ኢትዮጵያውያን፣ በታሰሩበት አገር ሕግ በምሕረት መለቀቅ የሚችሉትን ወደ አገራቸው እንዲመለሱ ማድረግ መቀጠሉን ቃል አቀባዩ ገልጸዋል፡፡ በዚህ መሠረት በታንዛኒያ እስር ቤቶች የሚገኙ 1,443 ኢትዮጵያውያን ከእስር ነፃ ወጥተው ወደ አገራቸው ሊመለሱ በዝግጅት ላይ እንደሚገኙ ታውቋል፡፡ በታንዛኒያ የሚገኘው የኢትዮጵያ ኤምባሲ ከአውሮፓ ኅብረት ኮሚሽን ልዑክ፣ እንዲሁም ከዓለም አቀፍ የፍልሰት ድርጅት ጋር በመተባበር ወደ አገር ቤት ለመመለስ በዝግጅት ላይ እንደሚገኝ ኤምባሲው አስታውቋል፡፡ ወጪውን የኢትዮጵያ መንግሥትና የአውሮፓ ኅብረት እንደሚጋሩት፣ ስደተኞቹ ኢትዮጵያ ከገቡ በኋላ መልሶ የማቋቋም ሥራ እንደሚከናወን ተገልጿል፡፡ 